Գերի Յուրոֆսկի

Գերի Յուրոֆսկի (, ), ամերիկացի, կենդանիների իրավունքների պաշտպան և վեգանության քարոզիչ։ 1997-2001 թվականներին ձերբակալվել է 13 անգամ։ 1997 թվականին հարձակվել է կանադական մորթու ֆերմայի վրա՝ ազատ արձակելով 1542 ջրաքիս, ինչի համար 1999 թվականին 77 օր անցկացրել է հատկապես վտանգավոր հանցագործների բանտում։ 2002-2005 թվականներին PETA-ի (Մարդիկ՝ հանուն կենդանիների նկատմամբ բարոյական վերաբերմունքի) դրամաշնորհով դասախոսել է վեգանիզմի մասին ավելի քան 60,000 ամերիկացի ուսանողների համար։

Կենսագրություն 
Գերի Յուրոֆսկին ծնվել է 1970 թվականի օգոստոսի 19-ին ԱՄՆ-ի Դետրոյթ քաղաքում։ Մանկությունն անցել է Միչիգանի Օուք Պարկ քաղաքում։ Գերի Յուրոֆսկու «զարթոնքը» տեղի է ունեցել 1990-ականների սկզբին։ Նրա խորթ հայրը, որը ծաղրածու է աշխատել կրկեսում, մի անգամ Գերիին իր հետ հյուրախաղերի է տարել, որի ընթացքում Գերին ցնցվել է, թե որքան դաժան են վերաբերվել կրկեսային կենդանիներին։ Սկսել է ուսումնասիրել այս թեման, մասնավորապես կենդանիների մսի արդյունաբերության մասին։ Ստացված տեղեկատվության ազդեցության տակ Գերին դարձել է բուսակեր։ 1996 թվականին Յուրոֆսկին հիմնադրել է Animals Deserve Absolute Protection Today and Tomorrow վեգան կազմակերպությունը («Կենդանիները արժանի են բացարձակ պաշտպանության այսօր և վաղը»)։ 2001 թվականին կազմակերպությունն ունեցել է մոտ 2200 անդամ։

1997 թվականի մարտի 30-ին Յուրոֆսկին, կենդանիների ազատման ճակատի 4 անդամների հետ միասին, հարձակվել է Բլենհայմի մորթյա ֆերմայի վրա (Օնտարիո, Կանադա) և բաց թողել 1542 ջրաքիս։ Ընկերության ֆինանսական վնասը կազմել է մոտ 500 000 հազար կանադական դոլար։ 1999 թվականին Յուրոֆսկին ձերբակալվել է Կանադական ոստիկանության կողմից և դատապարտվել վեց ամսվա ազատազրկման։ Յուրոֆսկին 77 օր անցկացրել է խիստ ռեժիմի բանտում։ Ավելի ուշ խոստովանել է, որ բանտային փորձը ստիպել է իրեն ավելի կարեկցել և հասկանալ կենդանիների տառապանքները։

2000 թվականին Յուրոֆսկին PETA-ից ստացել է $ 10,000 հազար դրամաշնորհ՝ «Կենդանիների ստրկությունը, որը հայտնի է որպես կրկես» գովազդային հոլովակ ստեղծելու և հեռարձակելու համար։ Հոլովակը 69 անգամ ցուցադրվել է ԱՄՆ-ի տեղական հեռուստաալիքներում։

2001 թվականին Յուրոֆսկին ֆինանսական խնդիրների պատճառով ստիպված է եղել երեք ամսով ընդհատել իր գործունեությունը։ Այս շրջանի հարցազրույցներից մեկում հայտարարել է, որ «մինչև ականջները պարտքերի մեջ է» ունեցել է ավելի քան 30 000 հազար դոլար պարտք։ 2002 թվականի սկզբին ֆինանսական խնդիրների պատճառով Յուրոֆսկին հեռացել է իր հիմնադրած կազմակերպության ղեկավարի պաշտոնից։ Դրանից անմիջապես հետո նրան զանգահարել է PETA-ի նախագահ Ինգրիդ Նյուքիրքը և առաջարկել աշխատանք։ 2002 թվականի մարտի 20-ին Յուրոֆսկին դարձել է Մարդիկ՝ հանուն կենդանիների նկատմամբ բարոյական վերաբերմունքի կազմակերպության (PETA) պաշտոնական դասախոսը ԱՄՆ-ում։ 2002 թվականի մայիսի 28-ին Յուրովսկու կողմից ուղարկված բաց նամակում գրել է՝ «Ինգրիդից զանգը և առաջարկ ստանալը հավասարազոր էր նրան, կարծես Դոն Կոտլեոնեն քեզ զանգահարեր։ Դա առաջարկ էր, որից ես չէի կարող հրաժարվել»։ Յուրոֆսկու որոշ կողմնակիցներ կարծում էին, որ PETA-ին միանալու նրա որոշումը դավաճանություն էր, քանի որ նախկինում Գերին քննադատել է կենդանիների իրավունքների պաշտպանության հիմնական կազմակերպությունները։ 2005 թվականին PETA-ի ղեկավարության հետ կոնֆլիկտի արդյունքում կազմակերպությունը դադարեցրել է ֆինանսավորումը և Յուրոֆսկին լքել կազմակերպության շարքերը։

2006 թվականին տված հարցազրույցում Յուրոֆսկին քննադատել է Միացյալ Նահանգների մարդասիրական հասարակությունը, ինչպես նաև PETA-ի և անձամբ Ինգրիդ Նյուկիրքի կիրառած մեթոդները։

Ծանոթագրություններ 

Ամերիկացի հասարակական գործիչներ
21-րդ դարի ամերիկացիներ
Բուսակերներ
Ամառային երիտասարդական վիքիճամբարի հոդվածներ